### | | | | --- | --- | | | | | --- | | **Byråd** 24. marts 2020 Sagsnr. 710-2020-1583 Dok.nr. 710-2020-110367 Sagsbehandler DPGILA | | 48.                 Fleksibel anvendelse af korttidspladser - efter høring - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, høring, SS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til en midlertidig
omlægning af de fire korttidspladser på plejecenter Anlægget i Ulstrup samt to
af akutpladserne på plejecentret Solhøj i Hammel efter høring.

[adresse] har på det seneste haft udfordringer med at
kunne overholde plejeboliggarantien. Ragner Christiansen indebærer, at
borgere, der er godkendt til en plejebolig, og som ikke har ansøgt om en
specifik plejebolig, skal tilbydes en plejebolig inden for to måneder.

Samtidig konstateres det, at der ikke er fuld belægning på
kommunens 29 korttidspladser. Belægningsprocenten var i 2019 på ca. 85 pct.

Den aktuelle udfordring med manglende plejeboliger forventes
løst, når udbygningen med ti plejeboliger på [adresse] er færdig pr.
september 2020. Byrådet har endvidere i Budget 2020-23 afsat penge til
etablering af nye plejeboliger.

Som en løsning på den aktuelle udfordring med at leve op til
plejeboliggarantien, foreslås det, at de fire korttidspladser på plejecentret
Anlægget i Ulstrup midlertidigt omlægges til plejeboliger. Korttidspladserne på
Anlægget er opført som plejeboliger og kan umiddelbart omlægges.

Samtidig foreslås det, at to af de tre akutpladser på
plejecentret Solhøj i Hammel i samme periode omlægges til korttidspladser.

Begge omlægninger foreslås fleksible, sådan at pladserne kan
anvendes alt efter behovet blandt kommunens borgere. Falder behovet for
plejeboliger, fx samtidig med at behovet for korttidspladser stiger, så kan
pladserne igen anvendes til kortidspladser.

Samlet set indebærer forslaget, at der aktuelt opnormeres
med fire plejeboliger og nednormeres med to akutpladser og to korttidspladser.

**VURDERING**

Social og Sundhed vurderer, at de manglende plejeboliger
medfører uhensigtsmæssig anvendelse af kommunens korttidspladser. Aktuelt er
der fuld belægning på korttidspladserne, men med en relativ lang opholdstid for
enkelte borgere. Det skyldes, at borgere, der er visiteret til en plejebolig, og
som ikke kan opholde sig i eget hjem, opholder sig på korttidspladserne. Det
vil for disse borgere være bedre at få tildelt en plejebolig, da deres
fremtidige boligsituation dermed er afklaret, og borgeren kan blive en del af fællesskabet
på et plejecenter.

Social og Sundhed vurderer således, at en midlertidig
omlægning af de fire korttidspladser til plejeboliger på Anlægget i Ulstrup vil
give en mere hensigtsmæssig udnyttelse af de resterende korttidspladser og
samtidig bidrager til en bedre overholdelse af plejeboliggarantien.

Det bemærkes i den forbindelse, at de nuværende
korttidspladser på Anlægget i Ulstrup tilbydes de borgere i kommunen, der har
det største behov – uanset hvor de bor i kommunen.

Samtidig vurderes det, at det fagligt er en fordel at samle
korttidspladserne på plejecentret Solhøj, idet borgere på korttidspladser
generelt kræver mere intensiv pleje end borgere i plejeboliger. På
korttidsafsnittet på [adresse] er der således hele døgnet en sygeplejerske i vagt,
ligesom kommunens akutteam har fast base på [adresse].

Omlægningen af to ud af tre akutpladser til korttidspladser
på plejecentret Solhøj vurderes yderligere at forbedre udnyttelsen af
pladserne, idet der indtil videre ikke har vist sig at være behov for tre
akutpladser. Skulle der blive behov herfor, kan der som hidtil etableres
døgnpleje i borgerens eget hjem via akutteamet.

Social og Sundhed har sendt sagen i høring hos Ældrerådet.
Ældrerådets høringssvar er vedlagt som bilag.

Ældrerådet støtter forslaget om en midlertidig omlægning af
pladser med henvisning til, at de kommunale ressourcer bør bruges der, hvor de
skaber størst værdi for borgerne. I høringssvaret anbefales det, at Byrådets
tidligere overvejelser om flere ældreboliger opprioriteres, og at forskellige
scenarier om det øgede behov for plejeboliger på kort og lang sigt beskrives.
Social og Sundhed oplyser, at der er igangsat en analyse af det fremtidige
plejeboligbehov, som forelægges politisk i forbindelse med Budget 2021-24.

**ØKONOMI**

Personalenormeringen på korttidspladserne er højere end på
akutpladserne, hvorfor omlægningen af to akutpladser til to korttidspladser
medfører en merudgift på 519.000 kr. årligt.

Samtidig er ressourcetildelingen til plejeboliger lavere end
til korttidspladser, hvilket giver en samlet årlig besparelse på 355.000 kr.
ved omlægning af de fire korttidspladser til plejeboliger.

Ydermere er der en besparelse på husleje, idet
korttidspladserne på Anlægget er opført som plejeboliger og ikke som
servicearealer, som de fx er på Solhøj. Da borgere, der opholder sig på
korttidspladser, ikke betaler husleje, betales huslejen for de fire
korttidspladser på Anlægget i Ulstrup af [adresse]. Med omlægningen vil
denne husleje betales af beboerne. Besparelsen på husleje udgør 239.000 kr.
årligt.

I alt er der således en samlet årlig besparelse på 594.000
kr., som kan finansiere merudgiften på 519.000 kr. ved omlægning af de to
akutpladser på Solhøj til korttidspladser. De resterende 75.000 kr. reserveres
til akutfunktioner i borgernes hjem, herunder eventuel døgnbemanding.

**INDDRAGELSE**

Sagen har været i høring hos Ældrerådet.

**INDSTILLING**

Direktøren for Social og Sundhed indstiller til Byrådet:

1.    At forslaget om, at fire
korttidspladser på plejecentret Anlægget i Ulstrup omlægges midlertidigt til
plejeboliger, og at to akutpladser på plejecentret Solhøj omlægges midlertidigt
til korttidspladser, godkendes.

**BESLUTNING**

***Social- og Sundhedsudvalget, 3. marts 2020:***

Fraværende:Ingen

Indstilles godkendt.

***Økonomiudvalget, 17. marts 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| Definition af plejebolig, korttidspladser og akutpladser | 710-2020-17123 |
| Høringssvar Ældrerådet | 710-2020-35950 |